《汎彭蠡湖望庐山瀑布》
明代·李之世

庐山望不极，湖影澹遥空。时见双飞瀑，宛如驾白虹。

穿云开罨画，喷玉斗玲珑。倒射潭涡黑，全蒸闪日红。

为波常注壑，入汉共朝东。远与三江接，平分九派同。

荣光浮潋滟，灏气挟鸿濛。毂日扶桑转，经天碣石通。

川宁学海至，山象出泉蒙。触目纷为异，谁知造化工。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。